钦定古今图书集成/明伦汇编/官常典/第395卷 > 王觌
## 钦定古今图书集成/明伦汇编/官常典/第395卷 > 王觌

按《宋史》本传：“觌字明叟，泰州如皋人。第进士，熙宁中，
为编修《三司令式》删定官。不乐久居职，求润州推官。
二浙旱，郡遣吏视苗伤，承监司风旨，不敢多除税。觌
受檄覆按，叹曰：‘旱势如是，民食已绝，倒廪赡之，犹惧
不克济，尚可责以赋邪？行数日，尽除之。监司怒捃摭
百出。会朝廷遣使振贷，觌请见，为言民间利病。使者’”
喜，归荐之，除司农寺主簿，转为丞。司农时为要官，进
用者多由此选，觌拜命，一日即求外，韩绛高其节，留
检详三司会计。绛出颍昌，辟签书判官，坐在润公阙，
免。屏居累年。起为太仆丞，徙太常。哲宗立，吕公著、范
纯仁荐其可大任，擢右正言，进司谏。上疏言：“国家安
危治乱，系于大臣。今执政八人，而奸邪居半，使一二
元老，何以行其志哉？”因极论蔡确、章惇、韩缜、张璪朋
邪害正，章数十上，相继斥去。又劾窜吕惠卿。朝论以
大奸既黜，虑人情不安，将下诏慰释之，且戒止言者。
觌言：“诚出于此，恐海内有识之士得以轻议朝廷。舜
罪四凶而天下服，孔子诛少正卯而鲁国治。当是之
时，不闻人情不安，亦不闻出命令以悦其党也。盖人君之所以御下者，黜陟两柄而已。陟一善而天下之
为善者劝，黜一恶而天下之为恶者惧，岂以为恶者
惧而朝廷亦为之惧哉？诚为陛下惜之。”觌言虽切，然
不能止也。夏主新立，有轻中国心，觌曰：“小羌窥我厌
兵，故桀骜若是。然所当忧者，不在今秋，而在异日；所
当谨者，不在边备而在庙谟。翕张取予之权，必持重
而后可。”《洮东擒鬼章》，槛至阙下，觌曰：“老羌虽能擒其
子，统众如故，疆土种落，未减于前，安可遽戮以贾怨？
宜处之洮、岷、秦、雍间，以示含容好生之德，离其《石交》
而坏其死党。”又言：“今民力凋瘵，边费亡极，不可不深
为之计。”于是疏将帅非其人者请易之，茶盐之害民
者请革之。至逋债振赡、赋敛科须，皆指陈其故，差役
法复行，觌以为朝廷意在便民，而议者遂谓免役法
无一事可行。夫法无新旧，惟善之从。因采掇数十事，
于差法有助可以通行者上之，遂论青苗之害，乞尽
罢新令而复常平旧法，曰：“聚敛之臣，惟知罔利自媒，
不顾后害。以国家之尊而与民争锥刀之利，何以示
天下？”又言：“刑罚世轻世重，熙宁大臣谓刑罚不重，则
人无所惮。今法令已行，可以适轻之时，愿择质厚通
练之士，载加芟正。”于是置局编汇，俾觌预焉，大抵皆
用中典，《元祐敕》是也。神宗复唐制，谏官分列两省。至
是，大臣议徙之外门，而以其直舍为制敕院，名防漏
泄，实不欲使与给舍相通。觌争之曰：“制敕院，吏舍也。
夺谏省以广吏舍，信胥吏而疑诤臣，何示不广也？”乃
不果徙。觌在言路，欲深破朋党之说，朱光庭讦苏轼
试馆职策问，吕陶辨其不然，遂起洛、蜀二党之说。觌
言：“轼之辞，不过失轻重之体尔。若悉考同异，深究嫌
疑，则两岐遂分，党论滋炽。夫学士命词失旨，其事尚
小，使士大夫有朋党之名，大患也。”帝深然之，置不问。
寻改右司员外郎。未几，拜侍御史、右谏议大夫。坐论
尚书右丞胡宗愈，出知润州。加直龙图阁、知苏州。州
有狡吏，善刺守将意以挠权，前守用是得讥议。觌穷
其奸状，寘于法，一郡肃然，民歌咏其政，有“吏行水上，
人在镜心”之语。徙江、淮发运使，入拜刑、户二部侍郎。
与丰稷偕使辽，为辽人礼重。绍圣初，以宝文阁直学
士知成都府。蜀地膏腴，亩千金，无闲田以葬，觌索侵
耕官地，表为墓田。江水贯城中为渠，岁久湮塞，积苦
霖潦，而多水灾，觌疏治复故，民德之，号“王公渠。”徙河
阳，贬少府少监、分司南京，又贬鼎州团练副使。徽宗
即位，还故职，知永兴军。过阙，留为工部侍郎，迁御史
中丞。改元诏下，觌言：《建中》之名，虽取《皇极》，然重袭前
代纪号，非是，宜以德宗为戒。时任事者多乖异不同，
觌言：“尧、舜、禹相授一道，尧不去四凶而舜去之，尧不
举元、凯而舜举之，事未必尽同。文王作邑于丰而武
王治镐，文王关市不征，泽、梁无禁，周公任而禁之，不
害其为。善继善述，神宗作法于前，子孙当守于后，至
于时异事殊，须损益之，于理固未为有失也。”当国者
忿其言，遂改为翰林学士。日食四月朔，帝下诏责躬，
觌当制，有“惟德弗类，未足以当天心”之语。宰相去之，
乃力请外。以龙图阁学士知润州，徙海州，罢主管太
平观，遂安置临江军。觌清修简澹，人莫见其喜。愠持
正论始终再罹谴逐，不少变，无疾而卒，年六十八。绍
兴初，追复龙图阁学士。从子俊义。